觀稼
作者：白居易
朝代：唐

paragraphs: 世役不我牽，身心常自若。
晚出看田畝，閑行旁村落。
纍纍繞場稼，嘖嘖羣飛雀。
年豐豈獨人，禽鳥聲亦樂。
田翁逢我喜，默起具尊杓。
斂手笑相延，社酒有殘酌。
媿茲勤且敬，藜杖爲淹泊。
言動任天真，未覺農人惡。
停杯問生事，夫種妻兒穫。
筋力苦疲勞，衣食常單薄。
自慙祿仕者，曾不營農作。
飽食無所勞，何殊衛人鶴。